Praksisrapport
Generell del

Fredag 2.mars 2007 satte en spent gjeng seg på flyet mot Portugal. Etter flyfrokost, gratis vin som ramlet ned i fanget på oss og bråk fra fulle medpassasjerer, landet vi tidlig på ettermiddagen i Lisboa. Vi hadde en lapp med adressen til leiligheten vår og hoppet inn i en utrolig skranglete taxi. Den sneglet seg oppover i bakkene, hadde bagasjelokket lukket med strikk og sjåføren snakket ikke engelsk. Men vi kom fram, etter å ha blitt lurt for ikke altfor mange euro. Jan het han vi skulle leie hos, og han møtte oss utenfor leiligheten. Stedet var nyoppusset og alt av møbler og inventar var splitter nytt. Luksus! Vi var fire jenter som delte tre store soverom, to bad, kjøkken, stue og to solrike verandaer. For dette betalte vi 2000 kr hver for fire uker. Vi bodde et sted utfor Lisboa som het Carcavelos. Det var en ti minutters tur med taxi fra skolen og ti minutter gange fra stranda. For å komme inn til Lisboa tok vi toget, som var billig og gikk ofte.
Første dagen i praksis på St. Dominics International School møttes vi som avtalt av Steven Thompson som hadde vært vår kontaktperson i forkant av praksis. Etter et møte med han og omvisning på skolen ble vi fulgt til hver våre klasserom. Jeg skulle være med Mrs. Branes i 1.klasse. Jeg ble møtt av ei veldig hyggelig dame og en klasse på 20 elever som sa ”Good morning Miss Kaja” i kor. Jeg fikk straks utlevert timeplaner og alt av papirer og informasjon jeg trengte, og fikk tilvist plass i klasserommet. Læreren og assistenten i klassen var begge imøtekommende og hyggelige. Vi fikk dessuten varm lunch på skolen hver dag, alle lærerne var vennlige og jeg følte meg godt mottatt på skolen. Selve skolebygget var ikke så stort, og det fantes ikke et arbeidsrom for lærerne, de hadde en arbeidspult på klasserommene sine. Uteområdet var for det meste sportsbaner. Til å være en privatskole var ikke standarden veldig god, og det var kaldt inne til tross for over 20 varmegrader ute.
Den første uka var det mest observasjon og noen assistentjobber som gikk ut på å ta med enkeltelever ut av klassen for diverse småoppgaver. Jeg gikk også rundt og hjalp til når de trengte hjelp. Jeg fikk på denne måten god tid til å bli kjent med elevene og rutinene i klasserommet og på skolen. Elevene er fem år når de begynner på skolen. Likevel er de på skolen fra halv ni til halv fire hver dag.
Den andre uken i praksis tok jeg over de daglige rutinene. Dette var morgenmøtet på en halvtime og kalendertid som hver dag var starten på mattetimen. I tillegg hadde jeg en liten gruppe med de faglig svakeste elevene ut i lesing og skriving. Den siste uka tok jeg over nesten alle timene til Mrs. Branes. Jeg hadde morgenmøte, litteratur, lesing og matte. De fleste i klassen var portugisiske, og mange av elevene hadde ikke snakket engelsk da de begynte på skolen i høst. Så min engelskkunnskap, som jeg fryktet ikke var bra nok, var mer enn god nok på dette nivået. En av elevene var ei norsk jente. Hun syntes det var kjempestas å få en norsk student og å ha en å prate litt norsk med, når det passet seg.
Siste dagen kom fort, og det var trist å ta farvel med elevene. Jeg fikk kort og tegninger og masse klemmer. Det var litt vemodig å skulle forlate den søte klassen. Samtidig var det nå ferien begynte, og vi hadde planlagt å tilbringe påsken på Algarvekysten.

Hoveddel
I forhold til praksis i Norge var det en stor fordel å få være eneste student i en klasse. Jeg fikk prøvd meg mye mer enn jeg ville gjort i en praksisgruppe på fire studenter, og man slapp å bli observert av andre enn øvingslæreren, noe som jeg følte var en befrielse. Jeg følte det ble en mer realistisk situasjon. Jeg fikk også bli bedre kjent med elevene når jeg var den eneste studenten de hadde å forholde seg til. Det var til tider slitsomt, men jeg lærte utrolig mye på de tre ukene. Jeg fikk mulighet til å forsøke på nytt og på nytt når noe ikke gikk bra. Jeg fikk tilbakemeldinger på hva jeg kunne forbedre, og fikk gode muligheter til å utvikle meg. 
Det var veldig spennende og lærerikt å få oppleve et annet skolesystem. I og med at det var en internasjonal skole var det lærere fra mange ulike land. Min lærer var fra USA og jeg føler at jeg fikk et innblikk i et amerikansk klasserom. Rommet var fylt til randen av amerikansk skolemateriell, som hun hadde kjøpt selv på ”teacher shops” i USA og tatt med seg. Utstyret på skolen var nemlig ikke bra, og hun måtte bruke egne midler for å få utstyret hun følte var nødvendig. Klasserommet var ikke stort, så alt måtte være strukturert og ryddig. Jeg lærte masse av min amerikanske øvingslærer. Hun var utrolig strukturert og dyktig, og satt på skolen til seks hver ettermiddag med forberedelser, selv etter 30 år i yrket. Hun klarte å holde disiplin ved å fokusere på gode valg og positiv oppførsel. Jeg følte meg godt mottatt, selv om hun virket lite forberedt på at jeg skulle komme. Hun satte meg godt inn i hvordan hun jobbet, og jeg fikk bla gjennom alle hennes papirer og undervisningsopplegg om jeg ville det. Vi hadde mange samtaler og hun tok seg tid til å prate med meg om alt jeg måtte lure på. Også på denne måten lærte jeg mye, både om skolen i Portugal og i USA. Når det gjaldt undervisningsopplegg jeg skulle gjennomføre fikk jeg en del frihet, men hun kom med gode tips og jeg lærte mye faglig, og spesielt om begynneropplæring. Vi fulgte noenlunde de retningslinjene vi hadde fått fra HIST, disse fungerte godt som utgangspunkt for strukturen på praksisen.
I starten var jeg ukritisk og bare positiv til alt det nye jeg erfarte og observerte av dette skolesystemet. Alt virket så mye bedre enn hjemme, med god orden og disiplin, flinke elever, hyggelige lærere og høflige elever. Etter hvert så jeg fordelen med det norske skolesystemet, der elevene blant annet får tid til å være barn og leke mer. Jeg oppdaget at elevene her heller ikke hadde perfekt oppførsel, men tvert i mot kunne de være skikkelig bråkete og ute av kontroll i enkelte timer med andre lærere enn Mrs. Branes. Jeg er glad for at jeg har fått sett dette skolesystemet, så kan jeg lære av det som var positivt og også bedre se det positive med den norske skolen. 
En ting som var positivt med skolesystemet på St. Dominics var hvordan klasseromslærerne(kontaktlærer) fikk fokusere på å være lærer, og bare det. Alle lærerne hadde en assistent som hjalp til med praktisk arbeid som for eksempel kopiering, utdeling av materiell og lignende. Slik kunne læreren konsentrere seg mer om planleggingen av det pedagogiske opplegget. Dessuten hadde skolen egne assistenter som passet på elevene ute i pausene og når de spiste lunch. Læreren fikk da fri til planlegging eller et avbrekk og velfortjent pause. Til alle praktiske/estetiske fag var det spesiallærere som hentet elevene i klasserommet når det var tid for gym/musikk/data osv. Klasseromslæreren hadde kun tilhold i klasserommet og kunne fokusere på å være lærer i de teoretiske fagene og på å være den som fulgte opp klassen. Gymlæreren var bare det, og kunne fokusere på kroppsøvingen, samme med musikk/kunstlærerne.
Som studentgruppe følte jeg at vi ble godt mottatt på skolen. Vi hadde ganske ulike erfaringer og opplevelser, og det var lærerikt å prate med hverandre om våre nye erfaringer, gode og dårlige. Det var godt å reise sammen med folk jeg kjente godt fra før. Det var avslappende etter slitsomme timer å ha noen å prate norsk med i pausene. Ikke minst var det veldig hyggelig å bo sammen i den flotte leiligheten.

Sluttevaluering
Økonomisk var et opphold i Portugal absolutt overkommelig for en student. Flybilletten og leie av leilighet kom på ca 5000 kroner til sammen, og det var ca det vi fikk i ekstrastøtte fra Lånekassen. Det er i tillegg mye billigere å leve der. Å finne leilighet gikk også veldig greit, da vi brukte det samme firmaet som de som reiste året før oss. Vi valgte å ta taxi til og fra skolen hver dag, og dette ble ikke dyrere enn en bussbillett her hjemme når vi var fire. Faglig sett var det også et stort utbytte jeg ikke ville vært foruten, og jeg lærte mye, både av å få prøve meg alene i en klasse og av å få erfare et annet skolesystem.

For meg og min øvingslærer fungerte retningslinjene vi fikk fra lærerskolen veldig godt. Jeg føler at jeg fikk god nok informasjon i forkant, og er i det hele tatt veldig fornøyd med utenlandspraksis.

Et opphold i Portugal vil jeg absolutt anbefale alle andre studenter. Det er lærerikt og Portugal er et fantastisk land. Etter praksis hadde vi ei uke i Carcavelos før vi reiste ned til Algarvekysten der vi fikk slappet av etter tre slitsomme uker. Vi kunne reise hjem brunere, gladere, smartere og jeg har ikke angret ett sekund!
